Gradonačelnik Kasumović podržao formiranje prve ženske ekipe i reprezentacije BiH u sjedećoj odbojci

Prvi kapiten novoformirane ženske reprezentacije Bosne i Hercegovine u sjedećoj odbojci, Zeničanka Sabira Dizdarević danas je o aktivnostima ženske ekipe Kluba sjedeće odbojke Bosna iz Zenice i reprezentacije BiH upoznala gradonačelnika Fuada Kasumovića.

“Entuzijasti iz KSO Bosna nedavno su formirali žensku ekipu u kojoj za sada redovno trenira 5- 6 djevojaka. Zbog pandemije treniranje je otežano. Pozivam sve djevojke i žene sa invaliditetom da nam se pridruže na treninzima. Očekujemo da nam se priključi i nekoliko djevojaka koje igraju velidnu odbojku i nisu invalidi, kako bi  kompletirati tim, obzirom da pravo nastupa u ekipi imaju i dvije zdrave osobe. Za nas je ovo velika stvar u resocijalizaciji, imamo odlične uslove i trenutno zahvaljujući opet gradonačelniku vježbamo u Areni”, kaže Dizdarević.

Dvadesetdvogodišnja Sabira, više od jedne decenije se bavi sportom, a iako je imala ponudu za promjenu sportskog državljanstva, nakon nekoliko mjeseci provedenih u Sloveniji, odlučila se vratiti u rodnu Zenicu.

“U Klubu sjedeće odbojke Bosna naišla sam na fantastičan prijem. Ovdje vlada prijateljska atmosfera, svi smo jedna velika porodica. Krajem ljeta u Poreču će se održati kvalifikacioni turnir za Evropsko prvenstvo u sjedećoj odbojci, što će biti premijerni nastup ženske reprezentacije naše domovine, rođene u Zenici i podržane od strane gradonačelnika, Gradske uprave Zenica i naravno Saveza sjedeće odbojke BiH i Paraolimpijskog komiteta BiH”, ističe Sabira Dizdarević.

Osim o sportu i podršci Gradske uprave Zenica udruženjima koja okupljaju osobe sa invaliditetom, tokom sastanka razgovarano je i o položaju neratnih invalida u društvu.

“Gospođica Sabira je primjer borca za bolji vlastiti status ali i društva u cjelini. Izuzetno poštujem ovako hrabre i karakterne ljude i zato sam joj obećao podršku u svim projektima u kojima bude učestvovala. Grad Zenica je ukidanjem finansiranja političkih stranaka i uštedama u svakom pogledu, osigurao dovoljno sredstava u budžetu kako bi se uz razvoj infrastrukture, kao nikada ranije podržavao i nevladin sektor iz kojeg i Sabira dolazi”, zaključio je Fuad Kasumović, gradonačelnik Zenice.

Izvor: zenica.ba